Document ID: 32014R0718

KOMISJONI RAKENDUSMÄÄRUS (EL) nr 718/2014,
27. juuni 2014,
millega muudetakse määrust (EÜ) nr 669/2009, millega rakendatakse Euroopa Parlamendi ja nõukogu määrust (EÜ) nr 882/2004 seoses mitteloomse sööda ja toidu kõrgendatud rangusastmega ametliku kontrollimisega impordil
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõiget 1,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (2) eriti selle artikli 15 lõiget 5 ja artikli 63 lõiget 1,
ning arvestades järgmist:
(1)
Komisjoni määruses (EÜ) nr 669/2009 (3) on sätestatud selle I lisas esitatud nimekirjas loetletud mitteloomse sööda ja toidu (edaspidi „nimekiri”) impordi suhtes korraldatava kõrgendatud rangusastmega ametliku kontrollimise eeskirjad, mida kohaldatakse määruse (EÜ) nr 882/2004 I lisas viidatud territooriumidele sisenemise kohtades.
(2)
Määruse (EÜ) nr 669/2009 artikliga 2 on ette nähtud, et nimekirja tuleb ajakohastada korrapäraselt ning vähemalt kord kvartalis, võttes arvesse vähemalt kõnealuses artiklis osutatud teabeallikaid.
(3)
Viimasel ajal toidu- ja söödaalase kiirhoiatussüsteemi kaudu teatatud toiduga seotud juhtumite sagedus ja olulisus, kolmandates riikides korraldatud Toidu- ja Veterinaarameti uurimiste tulemused ning liikmesriikide poolt määruse (EÜ) nr 669/2009 artikli 15 kohaselt komisjonile esitatud kvartaliaruanded mitteloomse sööda ja toidu saadetiste kohta viitavad sellele, et nimekirja tuleks muuta.
(4)
Eelkõige osutavad asjakohased teabeallikad, et Peruust pärit lauaviinamarjade ja Türgist pärit kuivatatud aprikooside puhul on tekkinud uued ohud, mistõttu tuleks nende toodete saadetiste puhul sisse viia kõrgendatud rangusastmega ametlikud kontrollid. Seega tuleks nimekirja lisada kanded kõnealuste saadetiste kohta.
(5)
Lisaks tuleks nimekirja muuta selleks, et jätta sealt välja kanded nende toodete kohta, mis kättesaadava teabe kohaselt vastavad üldjoontes rahuldaval määral liidu õigusaktidega ettenähtud asjaomastele ohutusnõuetele ja mille puhul puudub seega vajadus jätkata kõrgendatud rangusastmega ametlikku kontrollimist. Seega tuleks nimekirjast välja jätta kanne, milles käsitletakse Indiast pärit karrit.
(6)
Nimekirja tuleks muuta ka selleks, et suurendada selliste toodete ametlike kontrollide sagedust, mille puhul jäetakse samade teabeallikate kohaselt sagedamini täitmata asjakohased liidu õigusaktid, ning mille tõttu on õigustatud ametlike kontrollide kõrgendatud rangusaste. Seetõttu tuleks nimekirjas vastavalt muuta kannet Hiinast pärit Brassica oleracea kohta.
(7)
Järjepidevuse ja selguse huvides on asjakohane asendada määruse (EÜ) nr 669/2009 I lisa.
(8)
Määruse (EÜ) nr 669/2009 artiklis 19 on sätestatud, et kõnealuse määruse jõustumiskuupäevast alates kehtib viieaastane üleminekuperiood, mille jooksul võib määratud sisenemiskohtade suhtes kehtestatud miinimumnõudeid järk-järgult rakendada. Seda silmas pidades tuleks liikmesriikide pädevatel asutustel lubada selle üleminekuperioodi jooksul korraldada nõutavat identsuse ja füüsilist kontrollimist muudes kontrollpunktides kui määratud sisenemiskohad. Neil juhtudel peaksid sellised kontrollpunktid vastama kõnealuses määruses sätestatud määratud sisenemiskohtade suhtes kehtestatud miinimumnõuetele. Kõnealune üleminekuperiood lõpeb 14. augustil 2014. aastal.
(9)
Mitu liikmesriiki on komisjonile teatanud, et neil on siiani raskusi määratud sisenemiskohtade suhtes kehtestatud miinimumnõuete kohaldamisega. Lisaks vaadatakse praegu läbi määratud sisenemiskohtade ning üldisemalt piirikontrollide kohta kehtestatud sätteid ning seejärel võetakse vastu komisjoni ettepanek Euroopa Parlamendi ja nõukogu määruse kohta, mis käsitleb ametlikku kontrolli ja muid ametlikke toiminguid (4). See võib kaasa tuua määratud sisenemiskohtade ja üldisemalt piirikontrollide suhtes kohaldatavate miinimumnõuete muutmise. Kuni läbivaatamise tulemuste selgumiseni on asjakohane määruse (EÜ) nr 669/2009 artiklis 19 sätestatud üleminekuperioodi veel viie aasta võrra pikendada, et läbivaatamise tulemusena kehtestatud mis tahes uusi nõudeid saaks sujuvalt jõustada.
(10)
Määrust (EÜ) nr 669/2009 tuleks seepärast vastavalt muuta.
(11)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 669/2009 muudetakse järgmiselt:
1)
artikli 19 lõige 1 asendatakse järgmisega:
„1. Juhul, kui määratud sisenemiskohas puuduvad artikli 8 lõike 1 punkti b kohaseks identsuse ja füüsiliseks kontrollimiseks nõutavad vahendid, võib käesoleva määruse jõustumiskuupäevast alates kümne aasta jooksul enne kaupade vabasse ringlusse lubamist nimetatud kontrollimist korraldada mõnes teises sama liikmesriigi kontrollpunktis, millele pädev asutus on vastava loa andnud, kui kontrollpunkt vastab artiklis 4 sätestatud miinimumnõuetele.”;
2)
määruse (EÜ) nr 669/2009 I lisa asendatakse käesoleva määruse lisaga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. juulist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. juuni 2014

Labels: 17
5
0
3
6